МКОУ «Новочиркейская СОШ №1»

Кизилюртовский район

**Авар адабияталъул дарс**

 **«Расул Х1амзатовасул лъималазе сайигъат»**

 

Авар мац1алъул муг1алим Хайрулаева М.Д

 2019 сон.

**Тема: Р.Х1амзатовасул лъималазе сайигъат.**

Мурад: асарал пасих1го ц1ализе ругьун гьари,

 гьезул идейно-тематикияб анализ;

 аслияб пикру рагьизе кумек гьаби;

 адабияталде рокьи ц1ик1к1инаби.

Алатал: Р.Х1амзатовасул суртазул выставка,

 К1удияб Ват1анияб рагъул видеохроника,

 т1ахьазул выставка, къункъраялъул сурат.

Дарс байбихьула Х.Джамалудиновалъ ах1улеб «Хъах1ал къункъраби» кеч1алдаса, К1удияб Ват1анияб рагъул видеохроникаги бихьизабулаго, кини к1илик1улей эбелги аск1ов г1одов ч1ун эменги.

«Маша» - пасих1аб ц1али:

1

Бищунго рохараб ихдалил моц1алъ Дир мадугьаласе гьаюн йиго яс, Вохарав инсуца, ц1вабзахъеги ккун, Ц1ар кьуна гьелъие Машаян абун

Гьей милъиршо г1адай гьит1инай йиго, Гьей гозо г1адинай бег1ерай йиго. Ц1унк1арабго дуе гьимун елъула, Гьищт1арабго духъе хъурщун яч1уна.

Дуца гъажалда лъе – кат1ари ц1ала, Дуца каранде къай – гьумер-к1ал къала, Дуца ц1ар ах1игун, гьей ч1ух1дарула, Дур бот1роде яхун, гьей ясандула.

Нагагь ххвалие мун квеш балагьани, Конфетал росег1ан гьей барщун ч1ола. Дир мадугьаласул ясалъул лъик1лъи,- Васал ругел улбул, г1едег1ил гьабе!

Машал берал руго лъел гарал г1адал, Машал гаргар буго ц1урмил г1адинаб, Гьей г1аммаб рокьиялъ сверун ккун йиго, Киназго цоцахъа яхъулей йиго.

Корохъ бищун лъик1аб х1анкъва Машае, Рокъоб бищун лъик1аб гурга Машае, Дадаца гьелъие кьег1ер босана, Адаца гьелъие бурут1 босана.

Гьелда т1ад, кеч1 ах1ун, гурмендо ч1вана, Бах1аралда г1адин, маржанал рана, «Хеккого ч1ух1изе, к1удияй г1езе»,- К1одоца г1ундузда к1илк1ал рахана.

Машенька, Машаян гьелъул г1урус ц1ар Ц1унк1ун кинацаго буго ах1улеб, Гьеб росдалго к1алдиб буго ругьунлъун, Жегиги к1одое буго гьуинлъун.

2

Амма гьулакалда гье1 кьижарайго, Гьелъие бачунеб ахх сасарабго, Гьелъул гьумералда т1адеги гьет1ун, Пашманлъун лъугьуна мех-мехалъ эмен.

Гьелъул ц1аралъ гьесда рак1алде щола: Рик1к1адесеб гъугъай, сардилал щобал, Шинель т1ад рет1арай Москваялъул яс,- Г1урус авлахъалда тана долъул хоб.

Полкалда киналго рагъухъабазул Рагъулай гьудулгин яц йик1ана дой, Чангиял хвалдаса хвасар гьавурай Хвана г1олохъанго, г1умру бакьулъ гьей.

Рак1алде рач1уна меседил гъалал, Комсомолкаялъул беразул расен, Гьелъул ц1ар, хасият,- яс гьаюнани, Гьелъие кьелилан жив гьедарав куц.

Дир мадугьаласул гьайбатай Маша Гьале, г1олей йиго, ихдал т1егь г1адин, Гьалъ лъабгоял хъурщун къезе гьаруна, Щугоял рекерун нахъехун тана.

Халеб буго ясалъ ч1ег1ераб лепек, Рук1ина, рук1ина меседил гъалал. Г1енеккулей йиго гьай к1одол харбахъ, К1оченаро гьалда Москваялъул яс.

Маг1арул росабалъ гьал г1урус ц1арал Г1емерал дандч1вала рагъдаса хадур. Гьел рагъухъабаца росун рач1ана Жидерго т1анч1азе сайигъаталлъун.

Коч1ое баян:

Гитлерил фашистазда данде нилъер советияб халкъаз, Ват1ан ц1унун, гьабураб рагъулъ бищунго ц1ик1к1ун зах1малъи х1ехьана ва бах1арчилъи бихьизабуна нилъер халкъалъ. Гьеб рагьул фронталда, бихьиназул хьолбохъги ч1ун, чанги рагъухъанасул г1умру хвасар гьабурай Москваялдаса Маша абурай г1урус яс рак1алда йиго маг1аруласда. Рагъдаса т1адвуссун, рокъове щвараб мехалъ, жиндиего гьаюрай ясалда гьес лъолеб буго Машал ц1ар. Киналго ишазулъ вацлъиялъулаб кумек гьабиялъухъ г1урус халкъалъе рак1-рак1алъулаб баркала кьолел маг1арулаз рохалида къабул гьабулеб буго Машал ц1ар, гьей киназего хирияй йиго.

Ц1иял раг1аби:

Россег1ан – росизег1ан.

Х1анкъва – х1анч1ил сурат гьабун бежараб чед.

Гурга – гьит1инаб чед.

Гурмендо – дарайдул к1аз.

Лепек – надалде гьарщараб сок1алаб кат1ари.

 Тексталъул идейно-тематикияб анализ:

1. Кинаб тарихияб лъугьа-бахъин рак1алде щвезабулеб нилъеда «Маша» ян абураб коч1оца?

(К1удияб Ват1анияб рагъ).

1. Щийлъун йик1арай солдатасе Машада жиндир ц1ар лъурай г1урус яс?

(медсестралъун, солдатал лъукъараб мехалъ, дару гьабулей, гьел хвасар гьарулей).

1. Кинал раг1абаздалъун авторас инсул рохел загьир гьабун бугеб?

(Вохарав инсуца ц1вабзахъеги ккун,

Ц1ар кьуна гьелъие Машаян абун.)

1. Авторас кинал раг1абаздалъун бихьизабун бугеб г1урус халкъалдехун маг1арулазул бугеб гьудуллъи-вацлъи?

(«Машенька, Маша»,- ян гьелъул г1урус ц1ар

Ц1унк1ун кинацаго буго ах1улеб,

Гьеб росдалго к1алдиб буго ругьунлъун,

Жегиги к1одое буго гьуинлъун.)

1. Кьижарай ясалда т1адеги къулун, эмен щай мех-мехалъ пашманлъулев?

(Гьелъул ц1аралъ гьесда рак1алде щола:

Рик1к1адесеб гъугъай, сардилал щобал,

Шинель т1ад рет1арай Москваялъул яс,-

Г1урус авлахъалда тана долъул хоб.

Полкалда киналго рагъухъабазул

Рагъулай гьудулгин яц йик1ана дой,

Чангияв хвалдаса хвасар гьавурай

Хвана г1олохъанго, г1умру бакьулъ гьей.)

1. Г1исинал лъимал авторасе хириял рук1ин бихьизабулел раг1аби рате, гьезие баян кье.

(Дир мадугьаласул гьайбатай Маша Гьале, г1олей йиго, ихдал т1егь г1адин, Гьалъ лъабгоял хъурщун къезе гьаруна, Щугоял рекерун нахъехун тана.)

1. Бит1ун ц1але ва хъвай:

Рохараб, мац1алъ, ц1ар, ц1ала, конфетал, ч1ола, ц1урмил, к1одоца, шинель, яц.

Рокъобе х1алт1и:

Коч1ол куплетазде данде кколел суратал рахъе Кеч1 рек1ехъе лъазабе.

Дарсил х1асил:

Щиб жакъа нужеда лъараб?

Щай Маша киназего йокьарай?

Эмен щайха мех-мехалъ пашманлъулев?

Кинаб рагъда вук1арав эмен?

Щай нилъеца гьудуллъи-вацлъи ц1унизе кколеб?